MMR-vaksinen inkluderes i Apotek 1 sitt vaksinasjonstilbud

**Nå inkluderer Apotek 1 MMR-vaksinen i vårt vaksinasjonstilbud, som eksisterer i over 150 av våre apotek rundt om i Norge.**

Hvert år meldes det om enkelttilfeller av meslinger i Norge, men fordi vi har høy vaksinasjonsdekning og god flokkbeskyttelse unngår vi at enkeltutbruddene utvikler seg til epidemier.

Selv om vaksinasjonsdekningen i Norge er høy, kan den bli bedre. Det er personer som ikke er vaksinert eller som ikke har gjennomgått sykdommen tidligere som er utsatt for smitte. Apotek 1 ønsker å bidra til å gjøre MMR-vaksinen mer tilgjengelig og inkluderer den derfor nå i vaksinasjonstilbudet vårt.

- Målet vårt er å gjøre det enklere for folk å ta nødvendige vaksiner. Du kan nå bestille resept på nett eller telefon, og deretter stikke innom apoteket for å få satt vaksinen. Ved å tilby denne tjenesten håper vi at flere vaksinerer seg, slik at vi unngår at disse sykdommen kommer hyppigere tilbake. Det er viktig for hver enkelt, men også for samfunnet og de som ikke kan vaksinere seg. Meslinger kan i verste fall være dødelig, sier Ellen Karine Ous, fag- og kvalitetsdirektør i Apotek 1

**Vaksinering i apotek**

Selve vaksineringen utføres i Apotek 1 av kvalifisert helsepersonell. Aldersgrense for vaksinering i apoteket er 12 år. Når man blir vaksinert er det viktig at man blir sittende i apoteket en liten stund etterpå, så 30 minutter bør påberegnes. Apotekene har drop-in, dette betyr at du kan komme og få satt vaksinen akkurat når det passer for deg. I våre vaksineapotek kan man også få satt en rekke andre vaksiner, bl.a. reisevaksiner og influensa.

Se oversikt over hvilke vaksiner vi setter og ditt nærmeste apotek som tilbyr vaksinering: <https://www.apotek1.no/vaksine>

**Om MMR-vaksinen**

MMR-vaksine beskytter mot meslinger, kusma og røde hunder. Vaksinen er en kombinasjonsvaksine som inneholder levende, svekkede mesling-, kusma-og røde hunder-virus.

Alle barn i Norge får tilbud om to doser MMR-vaksine gjennom barnevaksinasjons-programmet, men er man ikke vaksinert som barn kan den også tas i voksen alder.

Etter første dose MMR har over 90 prosent av de vaksinerte beskyttelse i mange år, muligens livet ut. En ny dose blir gitt for å sikre beskyttelsen av de siste 10 prosent og sikre langtidsbeskyttelse.

Siden MMR-vaksinen er en levende svekket vaksine, er det viktig å gi beskjed før vaksinasjon dersom man har en immunsviktsykdom eller bruker medisiner.

Det tar to-tre uker før vaksinen gir god beskyttelse.

Ønsker du mer informasjon om MMR-vaksinen så se <https://www.fhi.no/sv/vaksine/barnevaksinasjonsprogrammet/vaksinene-i-barnevaksinasjonsprogrammet/vaksine-mot-meslinger-kusma-og-rode-hunder-mmr-vaksine/>